Knap nok er blækket tørt på regeringens 22 punkter lange udspil, der skal gøre op med parallelsamfund, før der lander lidt af en bredside på statsminister Lars Løkke Rasmussens (V) skrivebord fra partiets egne rækker.

Birthe Rønn Hornbech, der er forhenværende folketingsmedlem og besad posten som integrationsminister mellem 2007 og 2011 for Venstre, mener nemlig, at udlændinge- og integrationspolitikken er gået i en helt forkert retning.

Læs også : OVERBLIK Sådan vil regeringen udrydde ghettoerne på 12 år

- Jeg synes, at både den her regering og den tidligere socialdemokratiske regering talte integrationen ned. Jeg mener, at jeg talte integrationen op, siger hun i programmet Kulturen på P1.

REGERINGENS 22 INITIATIVER MOD GHETTOER 1. Fysisk forandrede boligområder 2. Nye muligheder for fuld afvikling af de mest udsatte ghettoområder 3. Adgang til at opsige lejere ved salg af almene boliger i udsatte boligområder 4. Stop for kommunal anvisning til udsatte boligområder for ydelsesmodtagere 5. Obligatorisk fleksibel udlejning i udsatte boligområder 6. Lavere ydelse for tilflyttere til ghettoområder 7. Stop for tilflytning af modtagere af integrationsydelse 8. Kontant belønning til kommuner, der lykkes med integrationsindsatsen 9. Styrket politiindsats i særligt udsatte boligområder 10. Højere straffe i bestemte områder (skærpet strafzone) 11. Kriminelle ud af ghettoerne 12. Obligatorisk dagtilbud skal sikre bedre danskkundskaber inden skolestart 13. Bedre fordeling i daginstitutioner 14. Målrettede sprogprøver i 0. klasse 15. Sanktioner over for dårligt præsterende folkeskoler 16. Styrket forældreansvar gennem mulighed for bortfald af børnecheck og enklere forældrepålæg 17. Bedre fordeling af elever på gymnasier 18. Kriminalisering af genopdragelsesrejser 19. Hårdere kurs over for vold i hjemmet 20. Tidlig opsporing af udsatte børn 21. Skærpet straf for brud på den særligt udvidede underretningspligt 22. Tre særlige ghetto-repræsentanter med de nødvendige kompetencer. Kilde: Regeringen

Følte sig på bølgelængde med indvandrerne

Regeringen præsenterede i formiddags sit udspil i ghettoområdet Mjølnerparken i København.

Her ligger de op til en markant hårdere linje over for beboere i landets udsatte boligområder.

Blandt andet lyder et af forslagene, at det i en periode skal være muligt at straffe dobbelt så hårdt, hvis der bliver begået kriminalitet i et område, der har været plaget af uro.

Og det vækker forargelse hos den tidligere integrationsminister.

Læs også : Regeringen vil bruge tocifret milliardbeløb på at rive ghettoer ned

- Forslaget om dobbelt straf er uhyggeligt, og det er som om, at man vil gøre Danmark til en krigszone. Men selvfølgelig er man nødt til at gøre mere ved integrationen, og jeg synes, at det er forargeligt, at der er somaliske kvinder, der har været her 17 år i landet og stadig ikke kan dansk, siger Birthe Rønn Hornbech og fortsætter:

- Men jeg synes, at det er synd og skam, at man stigmatiserer dem, og når man ser på, hvor mange veluddannede kvinder vi har fået i dag, så er det en meget upædagogisk og forkert fremgangsmåde, siger hun.

Birthe Rønn Hornbech fortæller, at hun i sit ministerembede mødte en række indvandrere, og at hun kun havde positive oplevelser.